Anastassija Pavljutšenkova

Anastassija Pavljutšenkova (vene keeles Анастасия Сергеевна Павлюченкова; sündinud 3. juulil 1991 Samaras) on Venemaa tennisist. Tema parim koht WTA edetabelis on 11. (8. november 2021).

Anastassija alustas profitennisisti karjääri 2005. aastal. Üks tema treeneritest on ta isa Sergei Pavljutšenkov.

Esimest korda jõudis ta ITF turniiri finaali 9. mail 2006 Casales. Finaalis alistas ta Itaalia sportlase Stefania Chieppa 3:6, 6:3, 6:4. Samal aastal jõudis ta teistki korda ITF-i turniiri finaali. Selles finaalis kaotas ta Minskis 1. novembril oma kaasmaalasele Jevgenia Rodinale 4:6, 3:6. Samal aastal valis ITF ta juunioride maailmameistriks. Hooaja lõpus oli ta maailma edetabelis 402. kohal.

2007. aastal jõudis ta vaid ühele WTA põhiturniirile ja sedagi vabapääsmega (wild card). See oli Wimbledonis, kus ta avaringis kaotas Daniela Hantuchovále 0:6, 1:6, võites kogu matši käigus kõigest 14 punkti. Aasta lõpuks oli ta WTA edetabelis 281. kohal.

2008 toimus läbimurre: ta lõpetas selle aasta juba WTA 45. numbrina. Sel aastal jõudis ta 4 korda ITF-i turniiri finaali ja võitis need kõik. 3. märtsil võitis ta Minskis Nikola Franková (Tšehhi) 6:0, 6:1, 24. märtsil Moskvas Jekaterina Dzehhalevitši (Valgevene) 6:0, 6:2, 20. oktoobril Poitiers's Julie Coini (Prantsusmaa) 6:4, 6:3 ja 27. oktoobril Bratislavas Michaëlla Krajiceki (Holland) 6:3, 6:1.

Sel aastal osales ta kõigil suure slämmi turniiril. Austraalias ei suutnud ta kvalifikatsioonist läbi murda, kuid Prantsusmaal jõudis ta teise ja Wimbledonis juba kolmandasse ringi ning USA-s jällegi teise ringi. Wimbledonis alistas ta avaringis 17. asetusega Alizé Cornet' (Prantsusmaa) 7:6 (8:6), 7:6 (7:4) ja teises ringis Na Li (Hiina) 6:2, 6:4, enne kui kaotas 14. asetusega Agnieszka Radwańskale (Poola) 3:6, 2:6. Kuid teistel WTA turniiridel üksikmängus Pavljutšenkova sel aastal ei mänginud, piirdudes ITF-i turniiridega.

Paarismängus jõudis Pavljutšenkova 2008. aastal kaks korda finaali. Marokos Fesis kaotas ta 4. mail koos Sorana Cîrsteaga (Rumeenia) Venemaa paarile Alissa Kleibanova – Jekaterina Makarova 2:6, 2:6, aga 13. juulil võitis Itaalias Palermos koos Venemaa tennisisti Alla Kudrjavtsevaga Hispaania-Itaalia paari Nuria Llagostera Vives – Sara Errani 6:2, 6:7 (1:7), 10:4.

2009 mängis ta kaasa juba enamiku WTA turniiridest. Indian Wellsis jõudis ta poolfinaali ja Pekingis veerandfinaali. Prantsusmaa lahtistel jõudis ta kolmandasse ringi, kus kaotas Dinara Safinale 2:6, 0:6. Safina esines sel turniiril väga võimsalt: esimeses neljas ringis ei võitnud keegi tema vastu üle 2 geimi kogu kohtumises. Hooaja lõpul oli ta WTA edetabelis 39.

2010 jõudis Pavljutšenkova Cincinnatis poolfinaali ja Dubais veerandfinaali. Austraalia lahtistel pääses ta teise ringi. Prantsusmaa lahtistel jõudis ta juba kolmandasse ringi, alistades Alizé Cornet' 6:4, 6:2 ja Jill Craybasi (USA) 6:4, 6:1, kuid siis kaotas ta Serena Williamsile 1:6, 6:1, 2:6. Sama kaugele jõudis ta Wimbledonis, kus kaotas kolmandas ringis Caroline Wozniackile (Taani) 5:7, 4:6. USA lahtistel pääses ta juba neljandassegi ringi, alistades Sania Mirza (India) 6:2, 6:4 ja Gisela Dulko (Argentina) 6:1, 6:2, enne kui kaotas 6. asetusega Francesca Schiavonele (Itaalia) 3:6, 0:6. Sel aastal jõudis Pavljutšenkova üksikmängus esimest korda WTA turniiri finaali ja koguni kahel korral, võites mõlemad. Mehhikos Monterreys alistas ta 7. märtsil Daniela Hantuchová 1:6, 6:1, 6:0 ja İstanbulis Jelena Vesnina (Venemaa) 5:7, 7:5, 6:4.

Ta tõusis 4. juulil 2011 WTA edetabelis 13. kohale, mis oli tema seni kõrgeim koht.

4. jaanuaril 2012 Austraalia Brisbane’is kaotas Anastassija teises ringis Kaia Kanepile Eesti (WTA 34.) kõigest tund aega kestnud kohtumises 6:0, 6:3.Kanepi loovutas maailma 16. reketile vaid kolm geimi 

Viited

 Välislingid 
Koduleht
WTA profiil

Kategooria:Venemaa tennisistid
Kategooria:Sündinud 1991